BlogMenai.com: Twr o gelwydd
Un o nodweddion diddorol yr holl ffrae Brexit ydi bod cymaint o ffeithiau ar gael, ond bod cymaint o'r ddadl yn ymwneud a gwybodaeth sydd ddim yn ffeithiol gywir - neu gelwydd.
Roedd y celwydd sylfaenol yma yn sail i'r ymgyrch Gadael adeiladu twr o gelwydd ar ei ben - bod cwmniau ceir Almaeneg a ffermwyr Ffrengig am orfodi eu llywodraethau i roi telerau da i'r DU, y byddai'r UE yn crefu am gytundeb efo'r UE, y byddai'r DU yn gallu negydu cytundebau masnach efo gwledydd unigol yn yr UE, y byddai cytundebau yn cael eu cwblhau'n gyflym ac yn hawdd iawn, y byddai'r Gwasanaeth Iechyd yn cael £350m yr wythnos yn ychwanegol, na fyddai yna unrhyw oblygiadau negyddol o ran teithio i'r UE, na fyddai'n rhaid codi ffin yn Iwerddon ac ati, ac ati.
Mae'r ddwy flynedd diwethaf o 'negydu' wedi dangos bod bron iawn i'r cwbl o'r hyn addawyd gan yr ochr Gadael yn amhosibl, ac mae yna fynydd o dystiolaeth bod llawer o ganlyniau negyddol am fod i adael yr UE - yn arbennig os nad oes cytundeb.
Ond yr ymateb ydi mwy o gelwydd. Roedd hi tua blwyddyn yn ol pan holwyd Iain Duncan Smith ynglyn a datganiad Prif Gwnstabl gwasanaeth heddlu Gogledd Iwerddon - y PSNI - y byddai ffin galed yn Iwerddon yn fygythiad i ddiogelwch y dalaith. Yn ol Duncan Smith doedd hyn ddim yn wir - roedd o wedi gwasanaethu yn y fyddin yng Ngogledd Iwerddon rhywbryd yn y gorffennol pell ac roedd o'n gwybod nad oedd bygythiad o unrhyw fath. Mae George Hamilton yn darllen adroddiad gan y gwasanaethau cudd wybodaeth ar y bygythiad diogelwch yng Ngogledd Iwerddon yn wythnosol. Mae Iain Duncan Smith wedi treulio cyfnod yng Ngogledd Iwerddon tra yn y fyddin ddeugain mlynedd yn ol - ond mae'n credu bod y profiad hwnnw yn rhoi mwy o arbenigedd iddo ar fygythiadau i ddiogelwch yng Ngogledd Iwerddon na phrif gwnstabl cyfredol y PSNI.
A dyna ydi'r ateb i pob rhybudd - os ydi undebau amaethwyr yn darogan gwae i'w sector nhw mae nhw yn anghywir, mae'r asiantaeth ffiniau yn anghywir pan mae nhw yn paratoi ar gyfer anhrefn mewn porthladdoedd a meysydd awyr, mae'r weinyddiaeth sifil yn anghywir i rybuddio y bydd masnach efo'r cyfandir yn syrthio trwy'r llawr, mae'r heddlu yn anghywir i rybuddio y bydd ffin galed yn arwain at dor cyfraith. Mae pawb yn anghywir - y CBI, yr IMF, Banc Lloegr, yr LSE, y weinyddiaeth sifil, Nissan, Airbus, Siemens, Pawb - mae Iain a'i ffrindiau yn gwybod yn well. 'Does na neb yn deall ond Iain a'i ffrindiau.
Mae celwydd Osborne a Cameron yn 2016 o wedi bod o gymorth wrth gwrs. Mae pob rhagweld negyddol yn cael ei ddisgrifio fel 'Project Fear' - rhywbeth tebyg i brosiect Osborne a Cameron. Ond dydi llawer o'r darogan gwae a geir bron yn ddyddiol ddim yn rhan o ymgyrch wleidyddol. Yn amlach na pheidio cyrff proffesiynol neu asiantaethau llywodraethol sy'n paratoi ar gyfer problemau - gydag awduron y trefniadau yn aml yn credu bod eu rhybuddion neu eu trefniadau yn gyfrinachol.
Dwi'n meddwl mai dyfyniad cofiadwy y lladmerydd Brexit arall hwnnw - Boris Johnson - ydi 'inverted pyramid of piffle'. Fel mae'n digwydd mae'r dyfyniad yn disgrifio Brexit yn eithaf da. Mae strwythur felly yn sicr o syrthio'n ddarnau wrth gwrs - a dyna fydd yn digwydd i'r prosiect Brexit. Y cwestiwn mawr wrth gwrs ydi sut fydd y darnau'n syrthio. Mae'r ateb i'r cwestiwn hwnnw am effeithio ar bawb am gyfnod maith.
Celwydd a rhagrith.
Fel y gwelsom yr wythnos hon James Dyson, yr arch-Frecsitiwr, yn symud pencadlys ei gwmni i Singapore.
Pam ? "It's to make us future-proof ....." Future-proof. Hynny yw. Mae'r dyn yma wedi pregethu manteision Brexit ers blynyddoedd, a rwan, wedi gweld yr hyn sydd at y gorwel, mae o'n 'i heglu hi o'ma.